‘मैं हूं यहां हूं’ कविता उनकी महत्त्वपूर्ण कविता है. यह कविता कवि की स्थिति को रेखांकित करती है. कवि इसी दुनिया में रहना चाहता है. लेकिन वह किसी सिंहासन की भूख नहीं है. और न सोने के हिरण की. वह तो केवल मीलों मील भटकना चाहता है एक साधारण आदमी की तरह. वह कहता है- ‘मैं नहीं चाहता/एक सिंहासन/एक सोने का हिरण/मैं नहीं चाहता/ एक बांसुरी/एक वृंदावन. मेरे सहचर!/चाहता हूं भटकना मीलों मील/धूल में, रेत में/धूप में ठंड में/चाहता हूं जीना/संघर्ष में/प्यास में/आग में.’ यही कवि भारत यायावर की जिंदगी का यथार्थ है. एक सामान्य मनुष्य की तरह वह जीना चाहता है. सत्ता एवं भोग विलास इंसान को भ्रष्ट कर देता है. उसे जीवन के लक्ष्य से भटकाता है. जमीनी सच्चाई को समझने से वंचित करता है. संग्रह में कवि आदमी की पीड़ा, किस सदी में, हंसते हैं जो लोग, जाते हुए जाड़े ने कहा, अभी अभी दोस्त गया है, सपनों का मर जाना, बता रहे हैं त्रिलोचन, जाड़े में बरसात, सोचना, प्रतीक्षा, नहीं छूटता घर, अस्पताल की डायरी, हम जो जीवन से प्यार करते हैं, बसंत राग, इदरीश मियां, चंदा केसरवानी के लिये, खिड़की, इतिहास जैसी सशक्त कविताएं लेकर आया है. इसमें मानव संबंधों की कई परत है. दोस्त हैं, घर परिवार है, माता पिता हैं, जीवन संगिनी है. एक ऐसा रिश्तों का संसार है जिसमें हम प्रतिदिन जीते हैं. ऐसे सहज पात्र हैं जिनसे हम रोज बातें करते हैं. यही लोक-राग कवि का समकालीन कवियों में विशिष्ट पहचान दिलाता है. कविता की ताकत बनता है. आज जब चारों ओर घर-परिवार का विघटन हो रहा है. परिवार के लोग घर से दूर किसी बड़े शहर में रह रहे हैं. पर्यटक की तरह कभी कभार गांव आते हैं. लेकिन घर का दर्द, सुख एवं प्यार अनुभव नहीं कर पाते. क्योंकि वह महानगरों एवं शहरों के बासिंदा बन गये होते हैं. भारत यायावर कदमा जैसे शहर से सटे गांव में पल कर भी शहरी जीवन के प्रति कोई विशेष मोह नहीं रखते हैं.